Marcel Pavel, în vârstă de 64 de ani, se numără printre cei mai apreciați artiști de la noi din țară, iar de-a lungul anilor, acesta a reușit să atingă succesul atât pe plan personal, cât și pe plan profesional. Încă din anul 1981, Marcel a fost unul din cântăreții cu care România s-a mândrit, deoarece a susținut nenumărate turnee în țări precum Italia, Olanda, Franța, Israel, Egipt, Statele Unite ale Americii și multe altele.
De curând, artistul a fost prezent la un eveniment important din Capitală și ne-a oferit un interviu exclusiv despre cariera sa. A vrut vreodată Marcel Pavel să renunțe la cea mai mare pasiune a sa, muzica?
Marcel Pavel își găsește fericirea și împlinirea alături de familia sa, dar, mai mult ca niciodată, atunci când se află pe scenă. Cele mai frumoase momente pentru celebrul cântăreț sunt atunci când el, alături de cei dragi, cântă împreună pentru public:
„Cele mai frumoase momente au fost, sunt și vor fi atunci când toată familia mea se află pe aceeași scenă cu mine. Cu copiii mei, sora mea, frații mei, colegii mei de breaslă trăiesc cele mai frumoase momente, când cântăm împreună.
Pentru trăirile mele de suflet, iubesc momentele petrecute alături de familia mea, pe scenă.”, ne-a declarat Marcel Pavel, în exclusivitate pentru Playtech Știri.
De-a lungul anilor, prin excelența și devotamentul său, Marcel Pavel și-a construit o carieră impecabilă, dar , bineînțeles, în drumul său spre succes, s-a întâlnit cu câteva obstacole. Cântărețul ne-a dezvăluit dacă a existat vreodată un moment în care s-a gândit să renunțe la muzică:
„Sunt momente când poți fi, cumva, trist din cauza nedreptăților care ți se fac, din cauza schimbărilor acestea dramatice ale culturii. Au fost și momente de dezamăgire, dar niciodată nu m-a bătut gândul să mă las de muzică.
Asta ar înseamna să nu mai fiu eu, să nu mai trăiesc. Muzica face parte din mine. Muzica este o prelungire a sufletului meu, a organismului meu, efectiv. Deci, nu, niciodată. Ar însemna să nu mai exist!”, ne-a declarat celebrul artist Marcel Pavel, în exclusivitate pentru Playtech Știri.
Video: Mihai Robu